Butvydas
Butvydas (arba Butivydas, blrs. Будзівід, lot. Putuwerus/Lutuwerus, rus. Путувер, Лютавор, Боудивидъ, m. 1294 ar 1295 m.) – Lietuvos didysis kunigaikštis (~1291-1294 m.). Apie 1285 m. LDK pradėjus valdyti vyresniajam jo broliui Butigeidžiui, Butvydas tapo LDK submonarchu, o po brolio mirties (~1290–1292 m.) pats tapo Lietuvos didžiuoju kunigaikščiu. Butvydo valdymo metais bandyta atremti Vokiečių ordino veržimąsį į Nemuno žemupio sritį bei Žemaitijos pietvakarius, kartu puldinėjant ordino sąjungininkus (daugiausia – Mazovijos kunigaikštystę). Istoriografijoje Butvydas dažnai įvardijamas kaip Gedimino tėvas, tačiau neabejotinu Butvydo palikuonimi laikytinas tik jo sūnus ir įpėdinis Vytenis.